Document ID: 32005D0303

KOMISSION PÄÄTÖS,
tehty 31 päivänä maaliskuuta 2005,
kresyylihapon, diklorofeenin, imatsametabentsin, kasugamysiinin ja polyoksiinin sisällyttämättä jättämisestä neuvoston direktiivin 91/414/ETY liitteeseen I ja näitä tehoaineita sisältäville kasvinsuojeluaineille annettujen lupien peruuttamisesta
(tiedoksiannettu numerolla K(2005) 975)
(ETA:n kannalta merkityksellinen teksti)
(2005/303/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 8 artiklan 2 kohdan neljännen alakohdan,
sekä katsoo seuraavaa:
(1)
Direktiivin 91/414/ETY 8 artiklan 2 kohdassa säädetään, että jäsenvaltio voi 12 vuoden kuluessa kyseisen direktiivin tiedoksi antamisesta sallia, että markkinoille saatetaan sellaisia kasvinsuojeluaineita, jotka sisältävät kyseisen direktiivin liitteeseen I kuulumattomia tehoaineita ja jotka ovat jo olleet markkinoilla kaksi vuotta direktiivin tiedoksi antamisen jälkeen, samalla kun kyseisiä tehoaineita tutkitaan vaiheittain työohjelman mukaisesti.
(2)
Komission asetuksissa (EY) N:o 451/2000 (2) ja (EY) N:o 1490/2002 (3) säädetään direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä. Tehoaineille, joiden osalta ilmoittaja laiminlyö näiden asetusten mukaiset velvoitteensa, ei tehdä asiakirjojen täydellisyyden tarkastusta eikä arviointia. Kresyylihapon, diklorofeenin, imatsametabentsin, kasugamysiinin ja polyoksiinin osalta ei ole toimitettu täydellistä asiakirja-aineistoa tai ilmoittaja on antanut tiedoksi, ettei asiakirja-aineistoa toimiteta säädetyssä määräajassa. Näin ollen näitä tehoaineita ei pitäisi sisällyttää direktiivin 91/414/ETY liitteeseen I, ja jäsenvaltioiden olisi peruutettava kaikki näitä tehoainetta sisältäville kasvinsuojeluaineille annetut luvat.
(3)
Niiden tehoaineiden osalta, joita sisältävien kasvinsuojelutuotteiden markkinoilta poistamiseen jää vain lyhyt ennakkovaroitusaika, on järkevää myöntää lisäaikaa enintään 12 kuukautta olemassa olevien varastojen hävittämistä, varastointia, markkinoille saattamista ja käyttöä varten, jotta olemassa olevia varastoja käytetään enää yhdellä kasvukaudella. Niissä tapauksissa, joissa on säädetty pidemmästä ennakkovaroitusajasta, sitä voidaan lyhentää niin että se päättyy kasvukauden lopussa.
(4)
Komissio on yhdessä jäsenvaltioiden asiantuntijoiden kanssa arvioinut diklorofeenistä, imatsametabentsistä, kasugamysiinistä ja polyoksiinista esitetyt tiedot, joiden mukaan tämän tehoaineen käyttöä on tarpeen jatkaa. Tällaisissa tapauksissa olisi säädettävä väliaikaisista toimenpiteistä vaihtoehtoisten tuotteiden kehittämiseksi.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kresyylihappoa, diklorofeeniä, imatsametabentsiä, kasugamysiiniä ja polyoksiinia ei sisällytetä direktiivin 91/414/ETY liitteeseen I.
2 artikla
Jäsenvaltioiden on varmistettava, että
1)
Kresyylihappoa, diklorofeeniä, imatsametabentsiä, kasugamysiiniä tai polyoksiinia sisältävien kasvinsuojeluaineiden luvat peruutetaan viimeistään 30 päivänä syyskuuta 2005.
2)
Huhtikuun 15 päivästä 2005 alkaen kresyylihappoa, diklorofeeniä, imatsametabentsiä, kasugamysiiniä tai polyoksiinia sisältäville kasvinsuojeluaineille ei myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen mukaisesti.
3)
Poiketen siitä, mitä 1 kohdassa säädetään, liitteessä olevassa sarakkeessa B luetellut jäsenvaltiot voivat pitää sarakkeessa A lueteltuja tehoaineita sisältävien kasvinsuojeluaineiden luvat voimassa kyseisessä liitteessä olevassa sarakkeessa C lueteltuja käyttötarkoituksia varten 30 päivään kesäkuuta 2007 asti, jotta kyseisille tehoaineille voidaan kehittää tehokas vaihtoehto.
Ensimmäisessä alakohdassa säädettyä poikkeusta soveltavien jäsenvaltioiden on varmistettava seuraavien edellytysten täyttyminen:
a)
käytön jatkaminen on sallittua ainoastaan, jos se ei vaikuta haitallisesti ihmisten tai eläinten terveyteen eikä kohtuuttomasti ympäristöön;
b)
syyskuun 30 päivän 2005 jälkeen edelleen markkinoilla olevat tällaiset kasvinsuojeluaineet merkitään uudelleen sen takaamiseksi, että ne vastaavat rajoitettuja käyttöedellytyksiä;
c)
mahdollisten riskien lieventämiseksi toteutetaan kaikki aiheelliset riskinhallintatoimenpiteet;
d)
näihin käyttötarkoituksiin pyritään vakavasti löytämään vaihtoehtoisia tuotteita.
4)
Asianomaisten jäsenvaltioiden on ilmoitettava komissiolle 3 kohdan mukaisesti toteutetuista toimenpiteistä ja erityisesti a-d alakohdan perusteella toteutetuista toimista viimeistään 31 päivänä maaliskuuta 2005.
3 artikla
Lisäajan, jonka jäsenvaltiot mahdollisesti myöntävät direktiivin 91/414/ETY 4 artiklan 6 kohdan mukaisesti, on oltava mahdollisimman lyhyt.
Jos luvat perutaan 2 artiklan 1 kohdan mukaisesti viimeistään 30 päivänä syyskuuta 2005, lisäajan on päätyttävä viimeistään 30 päivänä syyskuuta 2006.
Jos luvat perutaan 2 artiklan 3 kohdan mukaisesti viimeistään 30 päivänä kesäkuuta 2007, lisäajan on päätyttävä viimeistään 31 päivänä joulukuuta 2007.
4 artikla
Tämä päätös on osoitettu kaikille jäsenvaltioille.
Tehty Brysselissä 31 päivänä maaliskuuta 2005.

Labels: 12
20
3
6